L 119/104
LT
Europos Sąjungos oficialusis leidinys
2023 5 5
(7)
tam tikri produktai naudojami ne tik maistui, bet ir kitoms reikmėms, ir jiems taikoma ne tokia griežta didžiausia leidžiamoji tam tikro teršalo koncentracija arba jos visai netaikomos.
Siekiant veiksmingai užtikrinti, kad būtų laikomasi didžiausios leidžiamosios teršalų koncentracijos šiuose maisto produktuose, tikslinga nustatyti tiems maisto produktams tinkamas ženklinimo nuostatas;
(8)
tam tikrose Baltijos jūros regiono žuvų rūšyse gali būti didelė dioksinų, dioksinų tipo polichlorintų bifenilų (DL-PCB) ir ne dioksinų tipo polichlorintų bifenilų (NDL-PCB) koncentracija.
Didelė dalis šių Baltijos jūros regiono žuvų rūšių neatitinka didžiausios leidžiamosios koncentracijos, todėl, jei būtų taikoma didžiausia leidžiamoji koncentracija, šios žuvys nebūtų įtrauktos į mitybą.
Tačiau žuvų neįtraukimas į mitybą gali turėti neigiamų pasekmių Baltijos jūros regiono gyventojų sveikatai;
(9)
Latvijoje, Suomijoje ir Švedijoje įdiegtos sistemos, kuriomis užtikrinama, kad galutiniai vartotojai būtų informuojami apie mitybos rekomendacijas nustatytoms pažeidžiamų gyventojų grupėms, siekiant apriboti Baltijos jūros regiono žuvų vartojimą, kad būtų išvengta pavojaus sveikatai.
Todėl tikslinga Latvijai, Suomijai ir Švedijai toliau taikyti nukrypti leidžiančią nuostatą, pagal kurią jos galėtų leisti neribotą laiką teikti savo atitinkamoms rinkoms galutiniams vartotojams skirtas tam tikras Baltijos jūros regiono kilmės žuvų rūšis, kuriose dioksinų ir (arba) DL-PCB ir (arba) NDL-PCB koncentracija yra didesnė, nei nustatyta šiame reglamente.
Kad Komisija galėtų stebėti padėtį, Latvija, Suomija ir Švedija turėtų ir toliau kasmet pranešti Komisijai apie priemones, kurių jos ėmėsi siekdamos veiksmingai informuoti galutinius vartotojus apie mitybos rekomendacijas ir užtikrinti, kad didžiausios leidžiamosios koncentracijos neatitinkančiomis žuvimis ir jų produktais nebūtų prekiaujama kitose valstybėse narėse, taip pat apie tų priemonių veiksmingumą;
(10)
nepaisant to, kad, kiek įmanoma, taikoma geroji rūkymo praktika, keliose valstybėse narėse neįmanoma pasiekti dabartinės didžiausios leidžiamosios policiklinių aromatinių angliavandenilių (PAA) koncentracijos tam tikroje tradiciniu būdu rūkytoje mėsoje ir mėsos gaminiuose, taip pat tradiciniu būdu rūkytoje žuvyje ir žuvininkystės produktuose, nes rūkymo praktikos negalima pakeisti iš esmės nepakeitus maisto produktų juslinių savybių.
Todėl, jei būtų taikoma didžiausia leidžiamoji koncentracija, tokie tradiciniu būdu rūkyti produktai išnyktų iš rinkos ir būtų uždaryta daug mažųjų ir vidutinių įmonių.
Taip yra Airijoje, Ispanijoje, Kroatijoje, Kipre, Latvijoje, Lenkijoje, Portugalijoje, Slovakijoje, Suomijoje ir Švedijoje tam tikros tradiciniu būdu rūkytos mėsos ir rūkytos mėsos gaminių atveju, o Latvijoje, Suomijoje ir Švedijoje – tam tikrų tradiciniu būdu rūkytų žuvų ir rūkytų žuvininkystės produktų atveju.
Todėl tik tose valstybėse narėse tam tikros tradiciniu būdu rūkytos mėsos bei rūkytos mėsos gaminių ir tradiciniu būdu rūkytų žuvų bei rūkytų žuvininkystės produktų vietos gamybai ir vartojimui turėtų būti toliau taikoma neterminuota nukrypti leidžianti nuostata;
(11)
valstybės narės turi rinkti ir teikti oficialios kontrolės ir teršalų stebėsenos duomenis pagal kontrolės planus ir konkrečius oficialios teršalų kontrolės reikalavimus, nustatytus Komisijos deleguotajame reglamente (ES) 2022/931 (3) ir Komisijos įgyvendinimo reglamente (ES) 2022/932 (4).
Valstybėms narėms, maisto tvarkymo subjektams ir kitoms suinteresuotosioms šalims rekomenduojama stebėti ir teikti tam tikrų konkrečių teršalų, apie kurių paplitimą reikia daugiau duomenų, paplitimo duomenis, taip pat teikti prevencinių priemonių taikymo pažangos ataskaitas, kad Komisija galėtų įvertinti poreikį keisti esamas arba patvirtinti papildomas priemones.
Dėl tų pačių priežasčių taip pat tikslinga, kad valstybės narės perduotų Komisijai savo surinktą informaciją apie kitus teršalus;
(3) 2022 m. kovo 23 d.
Komisijos deleguotasis reglamentas (ES) 2022/931, kuriuo Europos Parlamento ir Tarybos reglamentas (ES) 2017/625 papildomas nustatant teršalų maiste oficialios kontrolės vykdymo taisykles (OL L 162, 2022 6 17, p. 7).
(4) 2022 m. birželio 9 d.
Komisijos įgyvendinimo reglamentas (ES) 2022/932 dėl teršalų maiste oficialios kontrolės vienodos praktinės tvarkos, daugiamečių nacionalinių kontrolės planų konkretaus papildomo turinio ir konkrečios papildomos jų rengimo tvarkos (OL L 162, 2022 6 17, p. 13).